ભૂપત એ પછી સૂવાની તૈયારી કરતો હોય એમ પલંગમાં પલાંઠી મારીને બેઠો હતો. ‘ચાલ આપણે તને ગમતી વાત કરીએ.’ જરી અટકીને એણે નેણ ઉલાળ્યા : ‘બોલ કેવી રહી તારી ટ્રિપ ? ઘણા દિવસથી તું એ ટ્રિપ માટે ફરહાદની જેમ આખો પહાડ ખોદવા બેઠો હતો. એના જ સપના જોયા કરતો હતો. હું આમ કરીશ અને હું તેમ કરીશ. એને ઊંચકી લઈશ, ને એને વાળમાં ગુલાબનું ફૂલ ખોસીશ. હવે બસ. મને ‘આંખો દેખા અને હાથોં કિયા હાલ’ કહે. સાલું, અમને પછી સપનામાં તો કોઈક પરી આવે....!’